Versamelnaam

'n Versamelnaam of versamelwoord is 'n selfstandige naamwoord wat 'n versameling dinge van dieselfde soort aandui. Hoewel versamelwoorde na 'n versameling of groepering verwys, is hulle almal enkelvoude.

Enkele voorbeelde ter illustrasie (die versamelnaam word in vetdruk aangedui):
 Dit is 'n pragtige bos blomme.
 Ek het 'n stapel boeke om te studeer!
 Watter rugbyspan ondersteun julle?

Voorbeelde 
Voorbeelde van versamelname:

 bagasie - 'n Versameling koffers en goedere wat 'n reisiger met hom saamneem.
 baksel - Baie brood wat saam gebak is.
 beddegoed - Lakens, komberse, kussingslope as eenheid beskou.
 bende - 'n Klomp rowers of skollies saam vorm ’n bende.
 biblioteek - 'n Versameling boeke (gewoonlik in openbare besit).
 blok - Groep geboue dorp of stad.
 boekery - 'n Versameling boeke (gewoonlik in persoonlike besit).
 bondel - Wasgoed bymekaar.
 bos - 'n Groep bome, blomme of sleutels bymekaar.
 broeisel - 'n Aantal eiers of kuikens wat saam op een slag uitgebroei is.
 bloemlesing - 'n Versameling uitgesoekte werke van skrywers of 'n spesifieke skrywer.
 bondel - 'n Hoeveelheid hout wat op 'n keer gedra (kan) word
 boord - 'n Versameling vrugtebome wat saam geplant is.
 bosgasie/boskasie - is 'n groep ruie bosgebied of woeste hare.
 breekgoed - Versamelnaam vir goedere soos skottels, glase, pierings en borde.
 bundel - 'n Boek gedigte of (kort)verhale.
 buurt - 'n Groep mense wat naby mekaar woon.
 direksie - 'n Groep persone wat 'n onderneming bestuur.
 dosie - 'n Klompie vuurhoutjies.
 drag - 'n Hoeveelheid hout wat op 'n keer gedra (kan) word.
 drinkgoed - Algemene versamelnaam vir tee, koffie, drank of koeldrank.
 eskader - 'n Aantal (oorlogs)vliegtuie of (oorlog)skepe in groepsverband.
 eskadrielje - 'n Aantal vliegtuie (ten minste drie, gewoonlik vyf) in groepsverband. 
 establishment - Verwys na 'n groep mense met groot invloed in 'n gemeenskap wat teen verandering gekant is.
 faksie - 'n Kliek wat binne 'n groot organisasie eie gewin soek.
 flottielje - 'n Groep duikbote of oorlogskepe.
 gebergte - 'n Groep berge.
 gehoor - Die mense wat saam in 'n ruimte (soos 'n saal) na 'n vertoning, voorlesing of toespraak luister.
 gemeente - Lidmate wat saam een predikant het/ een kerk besoek.
 grondstowwe - Versameling onverwerkte (ru)stof, soos byvoorbeeld wol of erts, waaruit iets nuttig vervaardig kan word.
 grootvee - Diere soos perde, muile en beeste.
 grootwild - Diere soos elande, koedoes, olifante en renosters. 
 heer - 'n Leër of krygsmag. 
 harem - Groep vroue van 'n sultan.
 huisraad - Versameling voorwerpe wat in 'n huis benodig word soos meubels en kombuisgereedskap.
 intelligentsia - Die groep geleerdes van 'n gemeenskap.
 jaggeselskap of jagtog - 'n Groep mense wat saam gaan skiet.
 junta - 'n Groep wat met geweld 'n staatsgreep uitvoer.
 kabinet - Die ministers wat saam met die president aan die hoof van 'n regering staan.
 kassie - 'n Klompie tamaties.
 kolonie - 'n Groep miere of konyne.
 kooksel - 'n Hoeveelheid groente wat op een slag gekook (kan) word.
 kleinvee - 'n Groep kleiner diere vir slagdoeleindes, soos skape en bokke, as 'n groep gesien.
 kleinwild - Diere soos duikers, springbokke en tarentale.
 klomp - 'n Algemene versamelnaam vir verskeie voorwerpe; as vaste uitdrukking die versamelnaam vir 'n groep skurke.
 konvooi - 'n Groep gewapende (oorlog)skepe wat ander (handel)skepe beskerm of die begeleide skepe wat saam met die geleide skepe saamgereken word. 
 koor - 'n Groep mense wat saam sing.
 kudde - Groep buffels bymekaar.
 kruideniersware - Kosware en huishoudelike benodigdhede soos speserye, meel, rosyne ens.
 kykers - Die mense wat saam na 'n televisie-uitsending kyk.
 laning - 'n Versameling bome wat in 'n ry aangeplant is (soos 'n laning kwepers).
 leër - word vereenselwig met 'n groep troepe/soldate, maar ook algemene benaming vir 'n horde vinke, bewonderaars of arbeiders.
 legioen - 'n Groot skare mense of engele.
 luisteraars - Al die mense wat saam na ’n radio-uitsending luister.
 meubels - Sofas, tafels en stoele as 'n groep beskou. 'n Sinoniem hiervoor is huisraad.
 orkes - 'n Aantal mense wat saam musiekinstrumente speel.
 pak - Die versamelnaam in pak slae en pak kaarte.
 personeel - Versameling mense wat saam aan 'n sakeonderneming of inrigting verbonde is.
 plaag - Baie ongewenste, hinderlike diere, plante of toestand  - vlieë, brommers, muskiete of siektes.
 plantasie - 'n Groep aangeplante bome.
 pluimvee - 'n Groep diere soos hoenders, ganse en eende.
 pluksel - 'n klomp vere, vrugte of ertjies wat gepluk is.
 reeks - 'n Groep berge; 'n groep boeke wat deur onderwerp of prys in dieselfde band gepubliseer is.
 regbank - 'n Groep regters. 
 regiment - Baie soldate.
 sakkie - 'n Klompie aartappels bymekaar.
 sarsie - 'n Aantal skote wat afgevuur word.
 skare - Baie mense bymekaar.
 skool - 'n Versameling visse wat saam swem.
 skoolpersoneel - Onderwysers van een skool.
 snoer - Baie pêrels wat in 'n lyn ingeryg is.
 span - 'n Aantal osse.
 span - 'n Aantal spelers wat saam speel.
 stoet - 'n Versameling motors en mense agter 'n lykwa, maar ook 'n versameling mense soos  'n stoet van bedelaars.
 stel - 'n Groepering van kamers (om 'n woning te vorm).
 string - Baie pêrels wat in 'n lyn ingeryg is.  
 swerm - 'n Klomp vlieënde bye of voëls bymekaar.
 toeskouers - Die mense wat saam na iets kyk, soos 'n straatgeveg.
 treksel - 'n Hoeveelheid benodig om 'n gewenste vloeistof te maak, soos koffie of tee.
 trop - 'n Groep diere (soos ape, eende, leeus, skape, beeste of bokke). Vir osse, sien span.
 tros - 'n Bondel vrugte soos piesangs of druiwe.
 tuingereedskap - Grawe, pikke, vurke, harke as geheel gesien.
 vergadering - 'n Groep mense wat saamkom om iets te bespreek.
 versameling - 'n Hele klompie posseëls.
 vloot - 'n Versameling skepe wat saam vaar of saamhoort.
 werpsel - 'n Versameling kleintjies (van byvoorbeeld 'n vark, kat of hond) wat saam gebore word.

Sien ook 
 Selfstandige naamwoord

Grammatika